Vasiuganas
Vasiuganas (rus. Васюган) – upė Rusijoje, Tomsko srityje; Obės kairysis intakas. Prasideda Vasiuganės pelkynuose. Teka pradžioje į šiaurę, vėliau į rytus pelkėtomis Vasiuganės lygumomis. Įteka į Obę keletu atšakų (žiotimis laikoma atšaka, esant 11 km žemiau Kargasoko gyvenvietės). Didžiausi intakai: Niurolka, Čertala (dešinieji), Čižapka, Jagyljacha. Upė užšalusi lapkričio–gegužės mėnesiais. Vasiuganas laivuojamas 886 km nuo žiočių. Plukdoma mediena. Upės baseine gausūs naftos ir gamtinių dujų telkiniai.